ТхакIуэр ягъэлъапIэ
Тхылъ еджэным дихьэххэм я «Александрия» клубым щагъэлъэпIащ усакIуэ, прозаик Куэшбей Жамболэт и ныбжьыр илъэс 55-рэ зэрырикъур. Куэшбей Жамболэт Адыгейм и къалащхьэ Мейкъуапэ 1962 гъэм къыщалъхуащ. Къэбэрдей-Балъкъэр къэрал университетым бзэ щIэныгъэхэмкIэ и къудамэр къиухащ. Ар «Iуащхьэмахуэ» тхылъ тедзапIэм редактору щолажьэ.
Клубым и унафэщI, бзэ щIэныгъэхэм я доктор, Смирновэ Наталье зэIущIэм кърихьэлIахэр щигъэгъуэзащ Куэшбейм и IэдакъэщIэкIхэмрэ абы ди лъэпкъ литературэм щиубыда увыпIэмрэ. Куэшбейр урысыбзэкIэ тхэ щхьэкIэ, адыгэ гупсысэкIэр, Iуэху зэгъэзэхуэкIэр IэщIыб ищIауэ пхужыIэнукъым. Жамболэт и дэтхэ-нэ зы усэ едзыгъуэми щIэлъ гупсысэр куущ, ар псэ къулей зиIэ цIыхум къызэригъэщIар хьэкъыу.
УсакIуэм езым и зэман иIэжщ. КъыщIэдзапIэри ухыпIэри Iущагъ хэлъу зэхуэзыхьыф цIыхум и къалэмым удехьэх, гъащIэм и щэхухэм ухуеущий.
Налшык дэт курыт школ №9-м щеджэ Бахъуэ Алинэ дахащэу, пшыхьым ирагъэблэгъахэм ягу нэсу къеджащ Куэшбейм и усэхэм. ЩIэджыкIакIуэ ныбжьыщIэр езыр усыгъэм пэжыжьэкъым. Ар щытекIуащ Мэлбахъуэ Тимборэ и цIэр зезыхьэ Къэбэрдей-Балъкъэр Лъэпкъ библиотекэм усэ къеджэнымкIэ щекIуэкIа зэпеуэм.
«Гъуэзэджэкъэ зи ныбжьыр илъэс 14 фIэкIа мыхъуа щIалэгъуалэр уи тхыгъэхэм дихьэхыу абы макъкIэ къеджэныр, уи дунейм пэгъунэгъу хъуныр», — жиIащ Смирно-вэм.
ЗэIущIэм хэтхэр тепсэлъыхьащ икIи я Iуэху еплъыкIэ къаIуэтащ Куэшбейм и «Логос без имени», «Иное небо», «Прозрачные тени» тхылъхэм ятеухуауэ. Жамболэт щIэджыкIакIуэхэм кърата упщIэ-хэм жэуап гъэхуа яритыжащ.
Зэманым къигъэщI, дэтхэнэ зы Iуэхури гурэ псэкIэ зыхэзыщIэ икIи абыкIэ цIыхубэм ядэгуэшэф Куэшбейм Налшык къалэ администрацэм къыхуигъэфэща фIыщIэ тхылъыр абы къритыжащ ЩэнхабзэмкIэ къалэ управленэм и унафэщI Токъуий Мадинэ.
Жанхъуэт Зузэ.
